রেল লাইনে বসে স্কুল পড়ুয়ারা, শিয়ালদহ দক্ষিণ শাখায় কী অবস্থা?

ওয়েব ডেস্ক: রেল গেটের দাবিতে ফের রেল অবরোধ (Rail Blockade) শিয়ালদহ দক্ষিণ (Sealdah South) শাখায়। মঙ্গলবার বেলা গড়াতেই নামখানা লাইনের উকিলেরহাট স্টেশনের কাছে রেল অবরোধে সামিল হন এলাকার বাসিন্দারা। তাঁদের সঙ্গে যোগ দেন স্কুল পড়ুয়ারাও। অবরোধের জেরে একাধিক লোকাল ট্রেন (Local Train) আটকে পড়ে। চরম ভোগান্তির মধ্যে পড়েন নিত্যযাত্রীরা।

বিক্ষোভকারীদের দাবি, উকিলেরহাট স্টেশনের মুখে কোনও রেল গেট না থাকায় প্রতিনিয়ত দুর্ঘটনার আশঙ্কা তৈরি হচ্ছে। বিশেষ করে, স্কুলপড়ুয়া এবং সাধারণ পথচারীদের জন্য এটি অত্যন্ত বিপজ্জনক। স্থানীয়দের অভিযোগ, বহুবার রেল দফতর ও স্টেশন কর্তৃপক্ষকে চিঠি দেওয়া হলেও কোনও ব্যবস্থা নেওয়া হয়নি। ফলে বাধ্য হয়েই রেল অবরোধের পথে হাঁটলেন তাঁরা।

আরও পড়ুন: ১৮ মে পর্যন্ত বাতিল বহু ট্রেন! ভোগান্তি এড়াতে দেখুন তালিকা

একজন বিক্ষোভকারী বলেন, “আমাদের এলাকায় প্রতিদিন প্রচুর স্কুলপড়ুয়া এই রাস্তা ব্যবহার করে। কোনও গেট না থাকায় রেল লাইন পার হতে গিয়ে বড় দুর্ঘটনা ঘটতে পারে। আমরা বহুবার আবেদন করেছি, কিন্তু রেল কর্তৃপক্ষ কোনও ব্যবস্থা নেয়নি।” রেল অবরোধের জেরে নামখানা লোকাল-সহ একাধিক ট্রেন আটকে যায়। যাত্রীরা চরম দুর্ভোগে পড়েন। অনেকে কর্মস্থলে পৌঁছতে পারেননি, কেউ আবার দীর্ঘক্ষণ স্টেশনে আটকে পড়েন।

রেল অবরোধের খবর পেয়ে দ্রুত ঘটনাস্থলে পৌঁছন রেলের উচ্চপদস্থ আধিকারিকরা। পরিস্থিতি নিয়ন্ত্রণে আনতে নামে আরপিএফ বাহিনীও। প্রায় এক ঘন্টা অবরোধ চলার পর অবশেষ রেলের তরফ থেকে আশ্বাস পেয়ে দুপুর একটার দিকে অবরোধ তুলে নেন অবরোধকারীরা। তবে স্থায়ী রেলগেট নির্মাণ না হলে এবং রেলের তরফ থেকে যাতায়াতের রাস্তা খুলে না দেওয়া হলে আগামী দিনে আরও বৃহত্তর আন্দোলনের হুঁশিয়ারি দেন বিক্ষোভকারীরা।

দেখুন আরও খবর: